Guido, Dei gratia Senonensis archiepiscopus, omnibus ad quoscumque litteræ istæ pervenerint, in Domino salutem. Notum fieri volumus quod, in præsentia nostra constitutus, dilectus filius et nepos noster Augalo, dominus de Siliniaco, recognovit se dedisse in elemosinam Beatæ-Mariæ Pontiniaci, aquam suam de fluvio Hermançon, quocunque vertitur, a ponte de Neiseles usque ad aquam nostram, integre, cum omni jure quo eam tenuerunt antecessores sui et ipse post eos. Asseruit autem idem Augalo se pro gratia doni hujus, de beneficio ecclesiæ memoratæ, CCC libras Pruviniensium accepisse, et investivisse monasterium illud hoc dono super altare Beatæ-Mariæ, firmamque garentiam fratribus ipsius loci super hoc ad id quod justum est in perpetuum promisisse. Sane, donum istud, sicut in litteris istius Augalonis didicimus, præfato monasterio laudavit vir nobilis Theobaldus de Barro, ad cujus feodum res ipsa spectabat. Laudaverunt quoque hoc Ha. . . . ., uxor ipsius Augalonis, et eorum filii Daimbertus, Rainaudus, Ferricus et Petrus; assistentibus nobis dilectis filiis nostris Stephano, Senonensi thesaurario; Galterio, capellano; Theobaldo, clerico; Milone de Boolli, et Theone, præposito nostro. Actum est hoc, anno ab Incarnatione Domini Mº Cº LXXXº VIIIº.